Dansk Byggeri laver hvert år en opgørelse, der viser, hvor erhvervsvenlige de danske kommuner er, og de 11 nordjyske kommuner ligger samlet set langt nede på listen. Erhvervsvenligheden hos kommunerne i Region Nordjylland er gået støt tilbage siden Dansk Byggeris første undersøgelse af erhvervsvenligheden i 2012. Mens der er enkelte højdespringere bland de 11, så har kommunerne i regionen i år en gennemsnitlig placering som nummer 61. Ifølge Dansk Byggeri er erhvervsvenligheden afgørende for de små kommuners evne til at vækste og drive en sund økonomi i kommunen. - Det er det, der giver kommunen råd til bedre velfærd som for eksempel bedre daginstitutioner, skoler, ældrepleje, veje og måske skattelettelser, som alle borgere nyder godt af. Et godt erhvervsklima skaber med andre ord en god cirkel, som er med til at trække nye virksomheder og borgere til kommunen. Så godt står det ifølge undersøgelsen ikke til i Nordjylland, hvor kommunerne placerer sig i den tunge ende. Thisted bedst Mens Frederikssund løber med førstepladsen, og Thisted kommer ind på en flot 6. plads, skal vi helt ned på 29. pladsen for at finde den næstmest erhvervsvenlige, nordjyske kommune: Morsø. Samlet set placerer de nordjyske kommuner sig således på listen med de 98 danske kommuner: 6. Thisted 29. Morsø 30. Hjørring 54. Brønderslev 61. Vesthimmerland 75. Frederikshavn 78. Mariagerfjord 79. Jammerbugt 82. Aalborg 84. Læsø 91. Rebild Det er ellers ikke nogen hæmsko at være en lille kommune for at klare sig godt i undersøgelsen, lyder det fra Dansk Byggeri. Alligevel klarer de nordjyske kommuner sig dårligere og dårligere. - Det, der er karakteristisk for en kommune med et godt erhvervsklima, er, at den ser de lokale virksomheder som samarbejdspartnere. Og at politikere og ansatte på rådhuset erkender, at også kommunen og kommunens borgere har en interesse i, at de lokale virksomheder har gode forhold, der gør dem konkurrencedygtige, siger adm. direktør Lars Storr-Hansen, Dansk Byggeri. Det går den gale vej i Nordjylland Undersøgelsen viser med al tydelighed, at erhvervsvenligheden falder i det nordjyske, hvor resultaterne er støt faldende siden 2016. Og de nordjyske kommuner kan ikke dække sig ind bag argumentet for, at de små kommuner har det svært. Folkene bag undersøgelsen mener, at det faktisk kan være en fordel at være lille. - Historisk har de kommuner, der ligger langt fra de største byer, altid måttet kæmpe mere både for at bevare de lokale virksomheder og tiltrække nye. De ved, hvor vigtigt det er at skabe gode rammer for deres virksomheder og yde en god service. Sådan er det også i Frederikssund, der i år vinder over Holstebro på anden pladsen, siger Dansk Byggeris adm. direktør Lars Storr-Hansen. Det kan man da også læse i undersøgelsen, hvor Thisted Komunne klarer sig bedst af alle, når det kommer til byggesagsbehandling, mens Læsø Kommune er topscorer på området, der handler om erhvervsaffald.

Opsummering:
De nordjyske kommuner gør det sværere og sværere at være erhvervsdrivende, viser ny undersøgelse.